
Képviselő-testület

2026. szeptember 3-i ülésére

Tisztelt Képviselő-testület!
Tárgy: Döntés perek indításáról a „Fellépés Zugló Városközpont Kft. kiemelt beruházása ellen” című előterjesztéssel elfogadott 252/2022. (VII. 12.) önkormányzati határozat szerinti jogi javaslat alapján
I. Előzmények:
Budapest Főváros XIV. Kerület Zugló Önkormányzata (a továbbiakban: Önkormányzat) Képviselő-testülete (a továbbiakban: Képviselő-testület) 2018. július 6-án tárgyalta azt az előterjesztést (123-532/2018. sz.), melyben az Önkormányzat egyetértési jogát gyakorolva tudomásul vette a Csömöri út 13-19. - Rákospatak utca 12-28. - Bosnyák köz 2. - Bosnyák utca 48-56. alatti ingatlanokon tervezett beruházás (a továbbiakban: beruházás) tulajdonos- és beruházó-váltását, a szerződés alapján járó kötbér kamatait elengedte, a kötbért kockáztatva beruházói körbe tartozó feltételhez kötötte és ellenérték nélkül lehetővé tett 15 %-ban lakásfunkció építését.

A Képviselő-testület a 252/2022. (VII. 12.) önkormányzati határozatával (a továbbiakban: határozat) döntött, hogy minden eszközzel fellép az Önkormányzat külön hozzájárulását nem bíró, a Csömöri út 13-19. - Rákospatak utca 12-28. - Bosnyák köz 2. - Bosnyák utca 48-56. alatti ingatlanokon tervezett beruházással szemben. A határozat többek között rendelkezett arról, hogy beszámolót kell készíteni: a telekértékesítési pályázatban, a szerződésekben, a közérdekű fejlesztési kötelezettségvállalásokban foglaltaknak a beruházó maradéktalanul eleget tett-e, és amennyiben nem akkor a kereset indítást készítse elő és arról a döntést a Képviselő-testület elé kell terjeszteni.

A megegyezés érdekében éveken át folyó tárgyalásokkal párhuzamosan az Önkormányzat a tárgyi határozat alapján számos döntést hozott, melyek a nyilvános képviselő-testületi ülések és a döntések archívumaiból megismerhetők. Az első szerződéstervezetekben (az érdekében álló és az előzményszerződésekbe foglalt közterületi fejlesztéseken felül) ellentételezés nem szerepelt (2021. XII. 16-i 16. napirend) a szerződéses kötelezettségek elengedésére. A későbbi tervezetekben 250 millió Ft, 350 millió, 2,5 milliárd, majd 2,95 milliárd forint szerepelt. A 2023. november 30-i képviselő-testületi ülés előtt a polgármester által kért 3,5 milliárd forintos követelést a beruházó elutasította.

A Zugló-Városközpont Ingatlanfejlesztő Kft. időközben a nevét kénytelen volt megváltoztatni, egyrészt a „Zugló” nevet elhagyta, másrészt a „Városközpont” megtévesztő fordulat is elmaradt, így a neve aktuálisan ZVK Development Kft. (a továbbiakban: beruházó). A kiemelt beruházás környezetében lévő közterületek kialakításának terveit mind a fővárosi, mind a kerületi szakmai szereplőkkel egyeztették. A beruházás és a közterületek átalakításának műszaki tartalma a 2023.11.30-i képviselő-testületi ülés hetedik napirendi pontjaként tárgyalt 123-745/2023 számú előterjesztés 4. sz. mellékletében, „ZVK Telepítési Tanulmányterv 2023-10” címen található meg. 

A Jutasi & Társai Ügyvédi Iroda a beruházás egyes kérdéseiről elkészítette 2024. július 15-i keltezésű jogi véleményét és annak 2024. július 15-i keltezésű mellékletét, dr. Sersliné Kócsi Margit igazságügyi szakértő igazságügyi szakértői véleményét (a továbbiakban együttesen: Jutasi vélemény), melyet a Képviselő-testület 2024. szeptember 5-i ülésén a 123-501/2024. számú beszámolóból megismert. A Jutasi vélemény számos kérdést nem érintett és nem értékelt, így újabb jogi szakvélemény megrendelése volt szükséges.
A 2024. szeptember 5-i képviselő-testületi ülésen a 123-480/2024. számú előterjesztésben a Képviselő-testület nem támogatta a beruházó tulajdonjoggal kapcsolatos önkormányzati jognyilatkozat megszerzésére vonatkozó döntéshozatalt.
A beruházóval több alkalommal folytatott, majd legutóbb a Magyar Nemzeti Vagyonkezelő Zrt. (a továbbiakban: MNV) részvételével háromoldalú személyes tárgyalásokat is folytatott az Önkormányzat. Az utóbbi hónapokban már önkormányzati írásos megkeresésekre is válaszolt mind MNV, mind a beruházó. Az önkormányzati jognyilatkozatok tételére megbízott ügyvéd, a beruházó és az MNV levelei mellékletben olvashatók.
2026. március 11-én elküldött levelében a beruházó az Önkormányzatot az elővásárlás körében értesítette. Az elővásárlási tájékoztatás érvényességét az Önkormányzat jognyilatkozatában vitatta.
A peres eljárásokat előkészítő jogi állásfoglalást a Havas-Sághy és Társai Ügyvédi Iroda elkészítette és átadta 2026. július 22-én „Jogi állásfoglalás a Budapest XIV. kerület, Bosnyák téri „Zugló Városközpont” (korábban: MUNDO-Zugló Kerületközpont) beruházással összefüggő jogviszonyrendszerről - Budapest Főváros XIV. Kerület Zugló Önkormányzata – Bayer Construct-cégcsoport (ZVK / ZVK Development Kft.) – Magyar Állam (MNV Zrt.)” címen. A Budapest Főváros XIV. Kerület Zugló Önkormányzata Képviselő-testülete tagjainak kérésére a polgármester személyes betekintést enged a jogi szakvéleménybe.

II. Vélemények:
A beruházóval évek óta folyó eredménytelen tárgyalások ellenére a kormányrendeletek támogatásával zavartalanul fejezték be a beruházást. Az előzményszerződésekkel kapcsolatos tételek és az Önkormányzatra hátrányos hatások jogi kezelésére érdemi lépést az Önkormányzat eddig nem tett. A beruházó a megvalósítást bürokratikus akadályok nélkül tudja folytatni, ugyanakkor az önkormányzati polgári jogi igények a tulajdoni várományosokat is érintheti.
Időközben Magyarország Miniszterelnöke is azt nyilatkozta, hogy – különös tekintettel az önkormányzati jogi kötelmekre, mint például a tulajdoni lapról nem törölt elővásárlási jogra – az iroda-komplexumra kötött szerződést a Magyar Állam felmondja.

A Havas-Sághy és Társai Ügyvédi Iroda jogi állásfoglalása alapján az Önkormányzatnak jó esélye van a jogai és követelései érvényesítésére.
A ZVK Development Kft. Budapesten, 2026. március 11. napján kelt levelében tájékoztatta az Önkormányzatot arról, hogy olyan ingatlanok vonatkozásában tervez ingatlan adásvételi szerződést kötni, melyeken az Önkormányzatnak elővásárlási joga áll fenn. Mindazonáltal a ZVK Development Kft. az elővásárlási jog gyakorlásához szükséges döntés meghozatalához elengedhetetlen információkat nem bocsátotta az Önkormányzat rendelkezésére – az Önkormányzat többszöri felhívása ellenére sem. Annak érdekében, hogy az Önkormányzat meg tudja hozni döntését, szükséges a teljes, végleges ingatlan adásvételi szerződés rendelkezésre bocsátása. Így a határozati javaslat 2.1. pontjában említett per ezen iratanyag kiadására való kötelezésre – mint jognyilatkozat pótlására – irányul.
III. Döntési javaslat:
Budapest Főváros XIV. Kerület Zugló Önkormányzata Képviselő-testülete úgy dönt, hogy elfogadja az előterjesztés 1. mellékletét képező határozati javaslatot.

A határozathozatal Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdése alapján egyszerű többséget igényel.

Budapest, 2026. augusztus ….

Rózsa András
polgármester
Mellékletek:
1. melléklet: határozati javaslat

2. melléklet: 20260311 elővásárlási tájékoztató

3. melléklet: 20260602-i levél az MNV-nek

4. melléklet: 20260618-i levél az MNV-től

5. melléklet: 20260622-i levél a ZVK-tól (az MNV-n keresztül)

6. melléklet: 20260701 levél az MNV-től

7. melléklet: 20260709-i egyeztetés emlékeztető

8. melléklet: 20260720-i nyilatkozat, elővásárlás vitatásáról

Az előterjesztést készítette: Dienes János városfejlesztési tanácsadó (Polgármesteri Kabinet)
1.  melléklet a 123-556/2026. előterjesztéshez
Határozati javaslat:
Budapest Főváros XIV. Kerület Zugló Önkormányzata Képviselő-testülete

……..../2026. (IX. 3.) önkormányzati határozata

a Budapest XIV. kerület, Bosnyák téri „Zugló Városközpont” (korábban: MUNDO-Zugló Kerületközpont) beruházással összefüggő jogviszonyrendszerrel kapcsolatos peres eljárások megindításáról

Budapest Főváros XIV. Kerület Zugló Önkormányzata Képviselő-testülete úgy dönt, hogy: 

1. Az Önkormányzat peres eljárásokat indít a Budapest XIV. kerület, Bosnyák téri „Zugló Városközpont” (korábban: MUNDO-Zugló Kerületközpont) beruházással összefüggő jogviszonyrendszer vonatkozásában létrejött egyes szerződések megszegése miatt az Önkormányzattal szerződő felek, illetve jogutódaik ellen. Tekintettel arra, hogy a jogviszonyrendszer három különálló pilléren nyugszik, az eljárásokat a jogviszonyrendszer alapját képező szerződések szerinti azon felek (illetve jogutódaik) ellen kell megindítani, amelyek az adott szerződéssel kapcsolatos szerződésszegést elkövették. A jogviszonyrendszerről és annak szereplőiről – így az alperesek személyéről – részletes tájékoztatást a korábban készített jogi állásfoglalások tartalmazzák, melyek alapján a peres eljárásokat elsősorban az Echo-csoport, majd jogutódai (Mundo Kft., Bayer-csoport, jelenleg ZVK Development Kft.) ellen, valamint – amennyiben az Önkormányzat elővásárlási jogát megsértették – az adásvételi szerződésben foglalt felek ellen kell megindítani.

2. Az alábbi intézkedések meghozatalát elengedhetetlennek tekinti:


2.1. Jognyilatkozat pótlása iránti peres eljárás megindítása a ZVK Development Kft. ellen az Önkormányzatot megillető elővásárlási jog gyakorlásáról való döntés meghozatalához szükséges információk megadása érdekében.


2.2. Szerződésszegéssel okozott kártérítés iránti peres eljárás megindítása a Budapest XIV. kerület, Bosnyák téri „Zugló Városközpont” (korábban: MUNDO-Zugló Kerületközpont) beruházással összefüggő jogviszonyrendszer vonatkozásában létrejött szerződések megszegése miatt az Echo-csoport, illetve jogutódai (Mundo Kft., Bayer-csoport, jelenleg ZVK Development Kft.) ellen. A többször módosított szerződéses viszonyrendszer egyik lényeges célja az volt, hogy a létrejövő Zugló Városközpont az Önkormányzat által korábban meghatározott specifikumokkal készüljön el, azonban a beépítési, projektmegvalósítási és közérdekű fejlesztési kötelezettségek elmaradtak. Ezek pótlása az Önkormányzatnak jelentős anyagi ráfordításba kerülne, a szerződésszegés tehát kárt okozott az Önkormányzatnak. Ezen károk megtérítése iránt kell peres eljárást indítani.

3. Felkéri és felhatalmazza a polgármestert a szükséges egyeztetések lefolytatására, a szükséges ügyvédi megbízási szerződések megkötésére és meghatalmazások aláírására és a döntés végrehajtásához szükséges intézkedések megtételére valamint arra, hogy az esetleges peren kívüli – vagy a peres eljárás során kezdeményezett – egyezség érdekében tárgyalásokat folytasson, egyezségi ajánlatokat tegyen, valamint az egyezségről szóló javaslatokat a Képviselő-testület elé terjessze. 

Határidő: azonnal
Felelős: Rózsa András polgármester (a Polgármesteri Kabinet útján)


